Koliko god da se trudite,
ne možete samo da pritisnete prekidač kada uđete u kancelariju
i da isključite emocije.
Osećanja su deo ljudskosti.
[Način na koji radimo]
Postoji uporan mit da emocijama nije mesto na poslu,
a to nas često vodi tome da pogrešno izjednačavamo
profesionalizam sa stoicizmom ili hladnoćom.
Ali istraživanja pokazuju da u trenucima kada naše kolege
odbace svoj upeglani profesionalni nastup,
pre ćemo poverovati u ono što nam govore.
Osećamo se povezanim sa ljudima oko nas.
Više se trudimo, bolje radimo
i uopšte, ljubazniji smo.
Tako da je pravo vreme da naučimo kako da prihvatimo emocije na poslu.
To ne znači
da odjednom treba da postanete emocionalna fontana.
Postoji granica između deljenja, koje gradi poverenje,
i previše deljenja, koje ga uništava.
Ako odjednom dozvolite da se osećanja nesmetano izlivaju na poslu
i date ljudima više informacija nego što su želeli,
svima oko vas će biti neprijatno
i ponizićete se.
Verovatnije je da će misliti da ste slabi ili da vam nedostaje samosvest,
pa je dobro da kažete da vam sinoć nije bilo dobro -
ne morate da otkrivate svaki užasni detalj
o tome kako ste ponovo sreli svoju polusvarenu večeru.
Postoji širok spektar emocionalnog izražavanja.
S jedne strane imate one koji ne pokazuju dovoljno,
ili ljude kojima je teško da govore o svojim osećanjima,
a s druge strane su oni koji previše pokazuju,
koji stalno dele sve što im se dešava,
ali ni jedni ni drugi ne čine zdravu radnu sredinu.
Šta je ravnoteža između ova dva ekstrema?
Nešto što se naziva selektivna ranjivost.
To je otvaranje
dok istovremeno vodite računa o stabilnosti i psihološkoj sigurnosti,
kako prema sebi, tako i prema kolegama.
Srećom, uz vežbu,
svako može da nauči da bude selektivno ranjiv.
Evo četiri načina da počnete.
Prvo, pokažite osećanja bez preterivanja.
Loša raspoloženja su zarazna,
i čak i kada ne govorite šta osećate,
verovatno jezik vašeg tela ili vaši izrazi lica
to otvoreno odaju.
Ako prekrštate ruke ili glasno kucate po tastaturi,
vaše kolege će znati da ste uznemireni.
A ako ništa ne kažete,
možda će pomisliti da se radi o njima i zabrinuće se.
Dakle, ako reagujete na događaj koji nema veze s poslom,
na primer, na saobraćaj, recite to.
Ne morate ići u detalje.
Recite nešto jednostavno poput: „Dan mi je loše počeo.
Nema veze sa tobom.“
Ako događaj koji ima veze s poslom
izaziva u vama jake emocije,
to nas dovodi do druge tačke.
Pokušajte da razumete potrebu koja se nalazi iza emocije,
i onda se njome pozabavite.
Ako vas odjednom svi oko vas nerviraju,
sedite i razmislite o tome.
Možda ste nervozni jer ste anksiozni,
a anksiozni ste jer ste zabrinuti zbog nadolazećeg roka.
U tom slučaju, obratite se svom timu
kako biste zadovoljili svoju potrebu i recite:
„Želim da budem sigurna da ću uraditi sve na vreme.
Da li možete da mi pomognete da napravim realan plan za to?"
Ako želite da podelite,
probajte da se postavite na tuđe mesto.
Ako bi ono što želite da kažete učinilo da se osećate podržano
i da bolje razumete situaciju,
onda to i podelite.
Ali ako se iole uzdržavate, možda bi bilo dobro da to izostavite.
I konačno, napravite procenu i plan za dalje.
Ako su svi u vašem timu radili prekovremeno,
i primećujete da jedan kolega deluje izduvano ili napeto,
recite to i pokažite empatiju,
ali onda pokušajte da mu date konkretan savet
za koji može da se uhvati.
U ovom slučaju,
možete da predložite da od menadžera
zatražite da se nedeljni sastanak odloži za dan
kako biste oboje imali više vremena da radite.
Pokazujete da vam je stalo do njegovog uspeha,
ali i do njegove dobrobiti.
Kada možemo iskreno da kažemo šta osećamo,
i da slobodno dajemo ideje, da grešimo,
i da ne krijemo svaki deo sebe,
verovatnije je da ćemo dugo ostati u toj firmi.
Takođe smo srećniji i produktivniji.
Razmislite o emocionalnom izrazu
koji donosite na posao svakog dana.
Ako težite da previše delite, probajte da smanjite.
Ako ste rezervisaniji,
tražite trenutke kada možete da se otvorite kolegama
i budete malo ranjiviji.
I postoji dobra šansa da ćete videti veliku promenu
u odnosu kolega prema vama.
Selektivna ranjivost možda postane
jedan od vaših najvrednijih alata.